CELEX: C2006/022/38
Language: et
Date: 2006-01-28 00:00:00
Title: Kohtuasi T-417/05:  29. novembril 2005  esitatud hagi — ENDESA  versus  Euroopa Ühenduste Komisjon

28.1.2006   
            
            
               ET
            
            
               Euroopa Liidu Teataja
            
            
               C 22/20
            
         29. novembril 2005 esitatud hagi — ENDESA versus Euroopa Ühenduste Komisjon
   (Kohtuasi T-417/05)
   (2006/C 22/38)
   Kohtumenetluse keel: hispaania
   Pooled
   
      Hageja: Endesa, S.A. (esindajad: advokaadid M. Merola, M. Odriozola, S. Baxter ja M. Muñoz de Juan, barrister J. Flynn, QC)
   
      Kostja: Euroopa Ühenduste Komisjon
   Hageja nõuded
   tühistada komisjoni 15. novembri 2005. aasta otsus asjas COMP/M.3986 Gas Natural v. Endesa.
   Väited ja peamised argumendid
   Hagi esemeks on taotlus tühistada komisjoni 15. novembri 2005. aasta otsus, mille kohaselt Gas Natural SDG, S.A. 5. septembril 2005 teatavaks tehtud avalik enampakkumine kõigi ENDESA S.A: aktsiate omandamiseks ei too kaasa ühenduse seisukohast olulist koondumist.
   Komisjoni otsuse peale esitatud tühistamishagi viitab esimese võimalusena menetlusnormide rikkumisele. Selles osas väidetakse esiteks, et vaidlustatud otsuse oleks pidanud vastu võtma enne ühinemismääruse artiklis 22 ettenähtud taotluse alusel tehtud otsust, sest nimetatud sätte sõnastusest tulenevalt seonduvad taotluse alusel tehtud otsused ühes või mitmes siseriiklikus õigusaktis sätestatud künnistest kinnipidavate ühinemistega mis ei ole ühenduse seisukohast olulised.
   Teiseks heidab hageja komisjonile ette menetluse läbipaistmatust ja sellest tulenevat hageja kaitseõiguste rikkumist.
   Lõpetuseks väidab hageja, et komisjon oleks pidanud taotlema siseriiklike ametiasutuste poolt samal ajal läbiviidava siseriikliku menetluse peatamist. Hageja arvates kujutab eespool nimetatud taotluse esitamata jätmine endast olulist menetlusnormide rikkumist seoses koondumise kontrollisüsteemi aluspõhimõtetega.
   Põhiküsimuses viitab hageja määruse (EÜ) nr 139/2004 (1) teatud sätete rikkumisele ja ilmsetele hindamisvigadele. Nii on hageja arvates otsus vastuolus ühinemismääruses sätestatud pädevusnormidega, kuna sellega püütakse ühenduse seisukohast olulisuse määratlemise tõendamiskoormist panna Endesa'le, mis on ilmselt vastuolus komisjoni ainupädevust sätestavate normide avalik-õigusliku olemusega.
   Samuti väidab hageja, et jättes arvestamata ühinemise hetkel kehtinud ühenduse raamatupidamiseeskirjadele (NIC/NIIF) vastava Endesa viimase raamatupidamisaasta konsolideeritud aruandega, rikutakse otsusega ühinemismääruse artiklit 5, kaldudes kõrvale komisjoni tavast ja rikkudes komisjoni teatises käibe arvutamise kohta kehtestatud põhimõtteid.
   Hageja lisab seoses korrektiiviga, mida otsuses analüüsitakse teatise alusel käibe arvutamise kohta, et mitmed nimetatud korrektiividest tulenevad kehtivate ühenduse raamatupidamiseeskirjadele täpsest kohaldamisest ning neid ei tohi segi ajada ühinemismääruse artikli 5 alusel tehtavate korrektiividega. Igal juhul vastavad kõik otsuses analüüsitud korrektiivid ühinevate ettevõtete tegeliku majandusliku väärtuse määratlemise eesmärgile.
   Lõpetuseks viitab hageja sellele, et otsus rikub õiguskindluse põhimõtet ja takistab ühinemismääruse ühetaolist kohaldamist, kuna sellega piiritletakse valesti komisjoni ainupädevus.
   
      (1)  ELT L 24, 29.1.2004, lk 1.